Predkladacia správa

Ministerstvo spravodlivosti Slovenskej republiky opätovne predkladá do legislatívneho procesu  návrh zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov na základe Plánu legislatívnych úloh vlády Slovenskej republiky na rok 2006. 
Návrh zákona bol na základe Plánu legislatívnych úloh vlády na rok 2006 prvý krát predložený do medzirezortného pripomienkového konania dňa 10 januára 2006. V súvislosti so schválením predčasných volieb do Národnej rady Slovenskej republiky bol 15. 3. 2006 vypustený z programu 60. schôdze Národnej rady Slovenskej republiky. Nový návrh predkladá ministerstvo v pozmenenom znení.   
Prijatie uvedeného právneho predpisu predstavuje plnenie záväzkov Slovenskej republiky vyplývajúcich z jej členstva v Európskej únii a vychádza z požiadavky na harmonizáciu nášho právneho poriadku s právom Európskej únie. Cieľom predkladaného návrhu zákona je transpozícia smernice Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností do nášho právneho poriadku. Predmetná smernica predstavuje modernizáciu smernice 68/151/EHS s cieľom dosiahnutia ľahšieho a rýchlejšieho prístupu k informáciám spoločností pre zainteresované strany, ako aj výrazného zjednodušenia formalít pri zverejňovaní údajov a listín v Obchodnom registri. 
Navrhovaná úprava bude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.
Návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.
Návrh zákona nie je predmetom vnútrokomunitárneho pripomienkového konania.
Návrh zákona bol predmetom riadneho medzirezortného pripomienkového konania.
Návrh zákona bol dňa 26. septembra 2006 predmetom rokovania Legislatívnej rady vlády Slovenskej republiky, ktorá ho s pripomienkami schválila. Pripomienky Legislatívnej rady vlády Slovenskej republiky boli do materiálu zapracované.
Návrh sa na rokovanie vlády SR predkladá bez rozporov.